Okresná prokuratúra Trenčín 
Bernolákova 2, 912 50 Trenčín 1

Sp. zn. : 1 Pv 307/14/3309	Trenčín, 14.7.2014
EEČ : 2-28-165-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trenčín
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
hoci bol ako otec ml. XXXXX, nar. XXXXX povinný prispievať v zmysle § 62 Zákona o rodine ako rozsudku Okresného súdu Trenčín sp. zn. 14 Nc 34/00 zo dňa 15.05.2000, právoplatného dňa 07.06.2000, na svojho syna Ladislava sumou vo výške 17 € mesačne vždy do 15. dňa v mesiaci vopred k rukám matky XXXXX, nar. 13.04.1972, bytom XXXXX, pričom si svoju vyživovaciu povinnosť riadne neplní a za obdobie od dňa 01.10.2010 do marca 2014 vrátane mu vznikol dlh na bežnom výživnom spolu 697 €.

lebo zanikla trestnosť činu

Odôvodnenie:
Vyšetrovateľ Odboru kriminálnej polície Trenčín (ďalej len „vyšetrovateľ PZ“) uznesením sp. zn. ORP-183/1-VYS-TN-2014 zo dňa 18.03.2014 podľa § 199 ods. 1 Trestného poriadku začal trestné stíhanie pre prečin zanedbanie povinnej výživy podľa § 207 ods. 2, ods. 3 písm. b) Trestného zákona s poukazom na § 138 písm. b) Trestného zákona. Následne dňa 06.05.2014 vyšetrovateľ PZ uznesením podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1, ods. 3 písm. b) Trestného zákona s poukazom na § 138 písm. b) Trestného zákona Trestného zákona na tom skutkovom základe, ako je to uvedené v predmetných uzneseniach. 	
	Dňa 03.07.2014 bol vyšetrovateľom PZ predložený vyšetrovací spis spolu s návrhom na zastavenie trestného stíhania.

	Preskúmaním vyšetrovacieho spisu som dospel k záveru, že v predmetnej veci sú splnené podmienky na rozhodnutie o zastavení trestného stíhania podľa § 215 ods. 1 písm. h) Trestného poriadku.

Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

	V zmysle ustanovenia § 86 písm. a) Trestného zákona trestnosť činu zaniká vtedy ak ide o trestný čin zanedbanie povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Z dôkazov vykonaných v prípravnom konaní je zrejmé, že obvinený XXXXX uhradil celé dlžné výživné, a to na základe výpovede poškodenej XXXXX zo dňa 30.06.2014, ktorá uviedla, že dňa 27.06.2014 uhradil obvinený celý dlh na výživnom a v súčasnosti nemá žiadny dlh na výživnom.

	Zo spisového materiálu ďalej vyplýva, že obvinený bol šesťkrát trestne stíhaný, a to naposledy rozsudkom Okresného súdu Trenčín sp. zn. 3T 163/12 pre prečin neoprávnené vyrobenie a používanie platobného prostriedku, elektronických peňazí alebo inej platobnej karty podľa § 219 ods. 1 Trestného zákona a z evidencie priestupkov vyplýva, že bol doposiaľ sedemkrát riešený v priestupkovom konaní.

	Z týchto skutkových a právnych dôvodov som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ondrej Kováčik
prokurátor